  Виталий Пронин Вуоно арняысен Ижын кутскозы чылкытатӥськонъя нуналъёс. Кызьы ивортӥзы город администрациысь благоустройствоя но транспортъя управлениын, соос кык толэзь пала кыстӥськозы. Та дыр куспын городысь котькуд улӥсь кияз ӵужон кутылыса мед вуттоз. Нимаз адямиос утялтӥськозы улон интыоссы котырын, предприятиос но огазеяськонъёс - ас азбаръёсазы.Син куспын шунась лымы улысь потӥсь кырсь костаськыны кулэ ӧвӧл. Озьы транспорт дугдылонниос, пыдын ветлон сюресъёс куасьмыны кутскозы гинэ - отын но сузяськозы. Та ужез чакласа возён вылысь городысь котькуд районын нимысьтыз штабъёс кылдытэмын.Нимысьтыз куронъёс пуктэмын управляющей компаниос азе. Чылкытлыкез чакламтэзы понна соос кыл кутон улэ кыскемын луозы. Тол вылтӥ лымыез дыраз сузямтэзы понна таос вылэ город администрациысь муниципальной милицияя управление 31 протокол гожтӥз ни, соосъя 725 сюрс манет тыриськонъёс тупатэмын.Элина Кумачёва. Ульчаосын луоз югытгес Гужем вылтӥ шоркарысь сюресъёсты-азбаръёсты тупатъянлы Ижлэн бюджетысьтыз 155 миллион манет чакламын - берло аръёсы тамында коньдон ӧз висъяськылы ни вал. Со сяна, ог 50 миллион манет лыктыны кулэ на республикалэн кисыысьтыз.Тодмо ни: матысь толэзьёсы тодмантэм волялозы Пойма но Новоажимов урамъёс. Таос шӧлкын ик выльдӥськозы Иж но Пироговка шуръёс вамен выжъёс.Кытын, кыӵе пыдын ветлон сюресъёс тупатъямын луозы - адӟыны луэ Иж городлэн сайтысьтыз. Та список кылдытэмын городысь улӥсьёслэн вазиськонъёссыя-куронъёссыя. Оглом 50 миллион манет кошкоз азбаръёсты тупатъянлы.Благоустройствоя но транспортъя управлениысь специалистъёс верамъя, городэз чебертон-шулдыртон понна мукет но ужрадъёс ортчозы. Кылсярысь, «Югыт город» программа чотын 40 миллион манет висъяськоз урамъёсы ватсаса лампочкаос ӝуатон понна.Туэ ик кутскозы Быдӟым тылож вакытэ Ижысь госпитальёсын бырем солдатъёслы синпелетэз выльдон борды. Ужъёс йылпумъяськозы Быдӟым Вормонлы 70 ар тырмонлы.Элина Кумачёва. Ух шу, ушу! Кузебай Герд нимо гимназиын асьсэлэсь кужымзэс мертазы песянайёс, пӧлазы одӥг гинэ песятай вал. Ижысь вить ёросысь ЦСО-осы ветлӥсьёс быдэн вить-сизьым муртэн командаослы люкиськизы.Пенсие потон арлыдзэс кемалась ортчизы ке но, ветеранъёс туж мыло-кыдо быдэсъязы мугорез кыдатон спортъя пӧртэм куронъёсты. Туж тунсыко вал учкыны командаослэсь цигунэн но мукет китай гимнастикаен выремзэс.Индустриальной ёросысь Калыклы юрттэт сётонъя центрын арлыдоосты ушулы дышетэ Оксана Чайникова - Удмуртиысь Ушу спортъя федерациысь тренер, спортъя мастере кандидат. Та командаысь песянайёс тренерзылэсь курон-косонъёссэ туж быгатыса но пальышаса быдэстӥзы.Ӵошатсконын нырысетӥ интыез люкизы Октябрь но Индустриальной ёросъёсысь командаос. Ужрад йылпумъяськиз чай юонэн но сюлмысь кенешонэн.Наталья Островская. Теги: Иж КузебайГерд  